Kuća lutaka (serija)

***Dollhouse*** (bos. *Kuća lutaka*) je američka naučno-fantastična televizijska serija koju je napisao i režirao Joss Whedon u produkciji Mutant Enemy Productions. Serija je premijerno prikazana 13. februara 2009. godine na američkoj mreži FOX, a zvanično je otkazana 11. novembra 2009. godine. Posljednja epizoda emitirana je 29. januara 2010. godine. Produkcija je okončana u decembru 2009. godine, sa ukupno 27 snimljenih epizoda, uključujući originalnu pilot epizodu.

Serija prikazuje korporaciju koja vodi brojne ilegalne organizacije (poznate kao *Kuće lutaka*) širom svijeta. One se bave programiranjem osoba nazvanih *aktivci* (ili *lutke*) kojima daju privremene ličnosti i vještine. Bogati kupci, klijenti, unajmljuju *aktivce* iz *kuća* za razne namjene plaćajući *kućama* ogromne svote novca. Serija je uglavnom fokusirana na *lutku* poznatu pod kodnim nazivom *eho* (Echo), koju glumi Eliza Dushku, koja postepeno kroz seriju dolazi do samosvjesnosti svoje stvarne ličnosti i karaktera. Dushku je također i jedna od producenata serije.

*Dollhouse* je prvobitno dobila različite ocjene i dosta slab rejting koji se polahko povećavao tokom emitiranje sezone. Nakon završetka prve sezone, odlučeno je da se snimi i druga. Poslije završetka druge sezone, serija je otkazana. Završetkom prikazivanja serije počelo je izdavanje i istoimenog stripa, zasnovanog na radnji serije.

## Radnja 
Priča prati *Echo* (koju glumi Eliza Dushku), *lutku* ili *aktivca* u Kući lutaka u Los Angelesu, jedne od brojnih izmišljenih ustanova, zvanih *kuće*, kojima upravlja korporacija. Bave se iznajmljivanjem ljudskih osoba za potrebe svojih bogatih klijenata. Ovi *angažmani* uključuju romantične veze, eskort, prostituciju pa čak i visoko rizične kriminalne radnje. Svaka *lutka* ima izbrisana svoja stvarna sjećanja, te živi u *kući* na nivou djetinjaste osobe bez osjećaja (*tabula rasa*). One se mogu programirati putem ubacivanja novih sjećanja i ličnosti za svaku pojedinačnu narudžbu. *Lutke* kao što je i *Echo* su dobrovoljci koji su svoja sjećanja i tijela dala korporaciji na upravljanje na period od pet godina, tokom kojih su svoja stvarna sjećanja i ličnosti *pohranila* na tvrdi disk u zamjenu za ogromne svote novca i rješenje drugih problematičnih okolnosti u svojim životima. Lutka *Echo* je u neku ruku posebna, u smislu da se ona u određenoj mjeri sjeća svog prethodnog života, čak i nakon *brisanja* njene ličnosti, a tokom serije ona znatno razvija samosvjesnost i ličnost. Ovaj koncept se provlači kroz cijelu seriju, istražujući naknadne identitete i personalnosti.

Unutar *kuće*, mišljenja o ovim pitanjima su podijeljena. Direktorica *Kuće lutaka* Adelle DeWitt (glumi je Olivia Williams) vidi njenu ulogu više kao davanje drugim ljudima ono što žele. Programer Topher Brink (Fran Kranz) je prvobitno potpuno naučno orjentiran i nemoralan, uz kratke bljeskove morala; dok Echoin mentor u kući ili *rukovalac* Boyd Langton (glumi ga Harry Lennix), bivši policajac nepoznate prošlosti, izražava zabrinutost etičkim i teološkim implikacijama tehnologije prisutne u *Kući*, koristi svoju ulogu u njoj kao mogućnost da ograniči bilo koju kolateralnu štetu. Intrigantna pitanja o ličnosti i samosvjesnosti su također izražena i kod drugih *lutaka* Victora (Enver Gjokaj) i Sierre (Dichen Lachman), koji i pored toga što se stalno *brišu*, počinju se zaljubljivati i zadržavaju ta osjećanja bilo da su *obrisani* ili programirani drugim ličnostima.

## Reference 
Kategorija:Američke TV-serije iz 2000-tih
Kategorija:Američke naučnofantastične serije iz 2000-tih
Kategorija:Serije mreže FOX
Kategorija:Američke TV-serije sa početkom prikazivanja 2009.
Kategorija:TV-emisije na engleskom jeziku